b"\n_START_ARTICLE_\nChristian R\xc3\xb8nnenkamp\n_START_SECTION_\nGrosserer og godsejer\n_START_PARAGRAPH_\nHan var s\xc3\xb8n af k\xc3\xb8bmand i Flensborg Nicolay Christian R\xc3\xb8nnenkamp og 1. hustru, Tine f. Todsen fra H\xc3\xb8jer (d\xc3\xb8d 1785). Han forlod i 16 \xc3\xa5rsalderen sin f\xc3\xb8deby for at g\xc3\xa5 i k\xc3\xb8bmandsl\xc3\xa6re i K\xc3\xb8benhavn. S\xc3\xa5 snart han blev myndig og fik disposition over sin m\xc3\xb8drenearv (o. 20.000 Rdl.), etablerede han sig som grosserer, og ved heldige spekulationer i krigens tid erhvervede han bl.a. den af ham senere til Grosserersocietetet sk\xc3\xa6nkede ejendom p\xc3\xa5 Sankt Ann\xc3\xa6 Plads, hvor han anlagde et sukker- og saltraffinaderi. Af tilb\xc3\xb8jelighed til landv\xc3\xa6senet og landlivet k\xc3\xb8bte han 1836 p\xc3\xa5 auktion de af staten overtagne godser N\xc3\xa6sbyholm og Bavelse for 400.000 Rdl., der dog, da han ved direkte henvendelse til kongen fik tilladelse til at berigtige k\xc3\xb8besummen efter de kongelige obligationers dav\xc3\xa6rende kurs, reduceredes til o. 372.000 Rdl. Sin formue opgjorde han den gang til 150.000 Rdl. Fra nu af var hans virksomhed n\xc3\xa6sten udelukkende knyttet til disse godser. Hovedg\xc3\xa5rdene drev han selv fra 1837 i en \xc3\xa5rr\xc3\xa6kke med stor dygtighed, hverken sparende sig selv eller sine undergivne; store kulturarbejder blev udf\xc3\xb8rt og bygningerne for en stor del fornyet. Hoveriet, der ydedes fuldt ud p\xc3\xa5 begge godser, afskaffede han snarest imod en s\xc3\xa5re moderat afgift, og arvef\xc3\xa6ste tilb\xc3\xb8d han b\xc3\xb8nderne p\xc3\xa5 gode vilk\xc3\xa5r. P\xc3\xa5 hans 80\xc3\xa5rs f\xc3\xb8dselsdag bragte godsernes beboere ham en takadresse, og senere satte de ham et mindesm\xc3\xa6rke i N\xc3\xa6sbyholms park. R\xc3\xb8nnenkamp, der 1852 var blevet etatsr\xc3\xa5d, 1856 Ridder af Dannebrog og 1858 kammerherre, d\xc3\xb8de p\xc3\xa5 N\xc3\xa6sbyholm efter mange\xc3\xa5rig svagelighed 27. januar 1867._NEWLINE_Han var blevet gift 19. januar 1822 med Jessy Caroline Howden (f\xc3\xb8dt 27. november 1796, d\xc3\xb8d 21. juli 1872 p\xc3\xa5 N\xc3\xa6sbyholm), datter af k\xc3\xb8bmand i Helsing\xc3\xb8r Arthur Howden og Mary Ann, f\xc3\xb8dt Parker.\n_START_SECTION_\nFilantropi\n_START_PARAGRAPH_\nDa R\xc3\xb8nnenkamps \xc3\xa6gteskab var barnl\xc3\xb8st, anvendte han med storartet gavmildhed en betydelig del af sin formue til oprettelse af milde stiftelser \xe2\x80\x93 Christiansdal Kloster for 24 damer, hvortil hans enke knyttede et legat p\xc3\xa5 o. 500.000 kr., stiftelsen i N\xc3\xa6sby for 16 gamle m\xc3\xa6nd og kvinder, en stiftelse i Flensborg for gamle s\xc3\xb8m\xc3\xa6nd \xe2\x80\x93 og legater b\xc3\xa5de til fordel for sine godsers beboere, for sin sl\xc3\xa6gt og forskellige stiftelser (fx Herlufsholm og Vartov). Til arving af resten indsatte han sin eneste hels\xc3\xb8sters \xc3\xa6ldste s\xc3\xb8nnes\xc3\xb8n, Peter Christian M\xc3\xbcller, som i 1881 arvede godserne og antog navnet Howden-R\xc3\xb8nnenkamp._NEWLINE_Han er begravet i N\xc3\xa6sby Kirke.\n_START_SECTION_\nGengivelser\n_START_PARAGRAPH_\nDer findes en buste af H.W. Bissen fra 1844 (Statens Museum for Kunst), marmor af samme 1846 (N\xc3\xa6sbyholm), kopi af Edvard Bentzen 1868 (sammesteds i haven; Ribe Kunstmuseum). Afbildet p\xc3\xa5 litografi af Johan Friedrich Fritz fra 1850. Portr\xc3\xa6tmaleri af David Monies fra 1851. Litografi af Johan Hassel fra 1877. Fotografi af Jens Petersen fra 1860'erne."